Egadijos salos
Egadijos salos (it. Isole Egadi, lot. Aegates Insulae) – smulkių, kalnuotų salų grupė Viduržemio jūroje į šiaurės vakarus nuo Sicilijos. Bendras salų plotas – 37,45 km². 1987 m. salose buvo apie 5000 gyventojų. Salyną sudaro trys pagrindinės salos: didžiausioji plotu ir gyventojų skaičiumi Favinjana yra 16 km į pietryčius nuo Trapanio; Levanco (Phorbantia) sala yra 13 km į vakarus, Maretimo (senovėje – Iera Nesos) sala – 24 km į vakarus nuo Trapanio. Tarp Levanco ir Sicilijos taip pat yra dvi mažesnės salos – Formika ir Maraonė. Šiuo metu pagrindiniai gyventojų užsiėmimai – žvejyba ir turizmas.